הוועדה המיוחדת לפניות הציבור, כנסת 24, פרוטוקול מספר 9, 2021-11-23 11:00

יעל רון בן משה: בוקר טוב לכולם, אני פותחת את ישיבת הועדה לפניות הציבור.

יעל רון בן משה: התאריך 23 בנובמבר 2021, י"ט בכסלו תשפ"ב.

יעל רון בן משה: הישיבה נפתחה.

יעל רון בן משה: כהרגלי אני אתחיל בהקראת שירה ישראלית.

יעל רון בן משה: והיום השיר "לווי אותי" של יהודה עמיחי: לווי אותי לנמל תעופה.

יעל רון בן משה: אני לא עף, אני לא הולך, אני לא עוזב.

יעל רון בן משה: אבל, לווי אותי אל מטוס לבן בין ערפילי עצי זיתים, אמרי מילים שמחליפות עונות בחיפזון קצר של שעת פרידה.

יעל רון בן משה: אז הידיים באות אל העיניים הבוכות כמו אל שוקת לשתות ולשתות.

יעל רון בן משה: אז תודה לכל מי שאיתנו, לא במקרה פתחתי במילים האלה, שמתחברות לנושא הדיון בנושא מנחת אסיף שזה בעצם דיון מעקב, אבל כן חשוב לי להרחיב את הפריזמה, אמנם הפניה הגיעה מראשי מועצות בגליל המערבי, ובאופן ספציפי מראש המועצה מטה-אשר, אבל ככל שאנחנו מתעמקים בנושא אנחנו מבינים שנושא המנחתים, תכנון המנחתים, ההבדל בין אתר תעופה לשדה תעופה הוא כנראה נשא רחב הרבה יותר מזה.

יעל רון בן משה: ואנחנו גם כנראה מבינים יחד עם גורמי התכנון, שבשנים הקרובות והלאה הנושא הזה יתגלגל לפתחנו, אם על-ידי בעלי תפקידים ואם על-ידי אזרחים, יותר מאשר בעבר.

יעל רון בן משה: מכיוון שיש יותר אנשים שמחזיקים כלי טיס, מכיוון שיש יותר עסקים כלכליים שרוצים להתפרנס ולייצר צמיחה סביב זה, וזה בסדר גמור כמובן.

יעל רון בן משה: אבל השאלה באמת איך מנהלים את זה ועד כמה הציבור משותף בזה, ועד כמה אנחנו מנהלים את נושא התכנון כשלנגד עיננו גם מעבר לשיקולים הכלכליים ואולי החברתיים גם שיקולים נוספים שקשורים גם לשימור סביבתי והגנה על הסביבה.

יעל רון בן משה: וזה נושאים שיעסיקו אותנו בשנים הבאות ביתר שאת.

יעל רון בן משה: עוד אני אגיד כבר בפתח הדיון שלצערי משרד התחבורה בחר שלא לשלוח נציג לישיבה הזו, אני רואה את זה בחומרה רבה, אני מבקשת להוציא על זה הודעה חריפה לשרה ולמנכ"לית המשרד.

יעל רון בן משה: וכבר בשלב זה של הדיון אני אגיד שאני מאוד לא שבעת רצון מהאופן שבו משרד התחבורה מתנהל בנושאים של הוועדה הזו ומבירור שערכתי גם ועדות אחרות מעלות לפניהם.

יעל רון בן משה: ראינו את ההתייחסות בשבוע שעבר בנושא כביש 6, עם פניות של אלפי אזרחים.

יעל רון בן משה: גם הדיון הבא היום, כמה לא מפתיע, עוסק בתחבורה ציבורית באזור הצפון, באזור נוף הגליל.

יעל רון בן משה: אני מקווה שלפחות לדיון הבא היום, כן משרד התחבורה יבחר לשלוח נציג.

יעל רון בן משה: ואני מאוד מאוד מבקשת שאת הישיבה הבאה אנחנו נעשה במעמד המנכ"לית.

יעל רון בן משה: ואם הוועדה הזו לא נראית למנכ"לית המשרד מספיק חשובה אז אנחנו נעבור לעשות את הדיונים בוועדת הכלכלה בראשותו של ח"כ מיכאל ביטון ושם גם הסמכויות שניתן להפעיל הן משמעותיות יותר.

יעל רון בן משה: אז בואו כן אבל ננסה להתקדם בדיון.

יעל רון בן משה: אנחנו בעצם בדיון מעקב, קיימנו דיון אחד בנושא וחשוב לנו כן לבחון את הדברים, את השאלות, את האתגרים שהועלו בישיבה הקודמת ולראות איפה אנחנו נמצאים היום.

יעל רון בן משה: אני מציעה שסדר הדוברים יהיה כזה שראשית נשמע מראש המועצה הפונה איך הדברים נראים בפרספקטיבה שלו.

יעל רון בן משה: חשוב לי לציין שראשי מועצה נוספים פנו אליי בנושא, גם לפני הדיון הראשון, גם השתתפו בדיון הראשון וגם לאחריו.

יעל רון בן משה: ובעצם ראש המועצה האזורית מטה אשר מדבר בשם ראשי מועצה נוספים - ראש המועצה אבו סנאן, ראש המועצה המקומית כפר יאסיף ונוספים.

יעל רון בן משה: לאחריו אני אעביר את רשות הדיבור אל נציגי מינהל התכנון, ולאחר מכן לפי התפתחות הדיון.

יעל רון בן משה: אז בבקשה ראש המועצה האזורית מטה אשר בזום.

יעל רון בן משה: בבקשה משה דוידוביץ'.

יעל רון בן משה: אתה על MUTE.

יעל רון בן משה: אנחנו לא שומעים בכל אופן.

יעל רון בן משה: אפשר להגביר פה אז?

יעל רון בן משה: רק שניה.

יעל רון בן משה: אצלנו זה נראה שזה בסדר.

יעל רון בן משה: לא אנחנו לא שומעים אותך.

יעל רון בן משה: קראנו למישהו שינסה לסייע בזה, אז אני מבקשת גם שאתה תבדוק במקביל.

יעל רון בן משה: אנחנו נבדוק וגם אתה תבדוק.

יעל רון בן משה: אנחנו לא שומעים אותך ואני לא מצליחה לקרוא שפתיים.

יעל רון בן משה: בואו ננסה עם נציג אחר, זה גם ייתן לנו את האפשרות להתקדם בדיון וגם לבדוק אם הבעיה היא אצלנו או אצל מישהו אחר.

יעל רון בן משה: אז רשות תעופה אזרחית, מרדכי שמואלי או דדי מנשה.

יעל רון בן משה: הבעיה אצלנו, אנחנו לא שומעים.

יעל רון בן משה: או-קיי אז אני מתנצלת.

יעל רון בן משה: לא, רשות התעופה האזרחית היא איננה משרד התחבורה, לוחשים לי פה שזה משרד התחבורה, לא, אני יודעת היטב מה אני אומרת.

יעל רון בן משה: לרשות התעופה האזרחית, כבודה במקומה מונח, אבל גם לה יש ממונה, יש רגולטור, ולא אני הוא הרגולטור עם כל הכבוד.

יעל רון בן משה: אז אנחנו את הבעיה הטכנית נפתור מיד.

יעל רון בן משה: נמצאת איתנו פה בדיון נציגת המשרד להגנת הסביבה, את רוצה אולי להתייחס בינתיים?

נעמה מגורי: נראה לי שכדאי שאחרי שתשמעו את הדברים.

יעל רון בן משה: בסדר גמור.

יעל רון בן משה: אנחנו לצערי בעיכוב טכני, מסייעים פה בחדר הוועדה, אני מקווה שזה ייפתר במהרה.

יעל רון בן משה: הנה, אנחנו שומעים.

יעל רון בן משה: אז בבקשה ראש המועצה האזורית מטה אשר, משה דוידוביץ'.

משה דוידוביץ: טוב, בוקר טוב, עכשיו שומעים?

יעל רון בן משה: נכון.

יעל רון בן משה: סליחה על העיכוב, תודה על הסבלנות.

משה דוידוביץ: אז קודם כל נמצאים איתי פה בזום, גם כן יחד איתי עוזר מהנדס הועדה, ליאור בן חיים.

משה דוידוביץ: העוזרת שי-לי ויעל ששומעות אתכם.

משה דוידוביץ: אני אפתח ואומר בהקשר לפתיח שלך שאתמול התקיימה ישיבת אשכול גליל מערבי, בין היתר הועלו שם מספר נושאים, אבל אם בהתייחס לנושא שבו אנחנו דנים, אז אשכול גליל מערבי על כל חמש עשרה הרשויות שבו, שותף כולו לעמדה של אותם ראשי רשויות שדיברת עליהם, התנגדות גורפת, נחרצת חד-משמעית, להקמת המנחת, או השדה תעופה, או אני לא יודע איך להגדיר אותו האומלל הזה.

משה דוידוביץ: ומכאן אני אצלול לכמה נקודות מאוד מאוד חשובות בהמשך לישיבה הקודמת, שבה השתתפנו בכנסת.

משה דוידוביץ: לפני כשבועיים נערך דיון בולנת"ע (ועדת המשנה לנושאים תכנוניים עקרוניים) ובו הציג נציג הולנת"ע עמי שנער, עורך התוכנית של תמ"א 13, את נושא המנחתים בכללותם במדינת ישראל ואני לא אתייחס לכל המנחתים כי זה פחות רלוונטי לדיון, עכשיו אנחנו מדברים על מנחת אסיף.

משה דוידוביץ: אני אקדים ואומר שדיון כל-כך חשוב עם מצגת כל-כך מקיפה ומפורטת, מופיעים שם עשרות ראשי רשויות ונציגים של רשויות, ולפני הדיון אף אחד לא מקבל את המצגת, אף אחד לא מכיר את המצגת, נתקל בה בפעם הראשונה וצריך להתמודד איתה.

משה דוידוביץ: עוד התנהלות של כל מה שקשור בניהול מערך התכנון במדינת ישראל, אני לא אגדיר את זה בשפתי שלי, אבל הגדירו את זה אחרים "מחדל".

משה דוידוביץ: אבל אם נתייחס למנחת אסיף, אז אדון עמי שנער הציג שם כמה הצגות תכלית, לא יודע איך להגדיר אותן בשפה המקצועית, אני אגדיר אותן בשפתי - מוזרות.

משה דוידוביץ: הציג שם מנחת שקוראים לו "שומרת אסיף", עכשיו למי שמכיר את אזור הצפון ולא חי במדינת תל-אביב, ומכיר קצת יש מנחת שקוראים לו "שומרת", מנחת מנדטורי, קיים עוד לפני שהאנשים שנמצאים פה בזום נולדו, אבל הציגו את המנחת כמנחת "שומרת אסיף".

משה דוידוביץ: למה?

משה דוידוביץ: לבלבל את האנשים שם, כי במרחק של פחות מ-1,000 מטר יש מנחת קיים, ומישהו מנסה עדיין לתכנן מנחת פרטי שקוראים לו מנחת אסיף כדי לצרוך הון לאנשים פרטיים.

משה דוידוביץ: רת"א (רשות תעופה אזרחית) נותנת את ידה למחדל החמור הזה, ואנשים פה ברת"א נותנים את ידם למחדל החמור הזה, ממשיכים לתת את ידם למחדל החמור הזה, כשבמנחת אסיף המדובר שמתכננים אותו, מסביבו יש מאגרי מים, יש מטמנה הכי גדולה בצפון.

משה דוידוביץ: והתכלית של כתב המינוי של הוועדה הזו אומר במפורש, שאיפה שיש מאגרי מים, ואיפה שיש מטמנות, ואיפה שיש מסדרון אקולוגי - לא יקומו מנחתים.

משה דוידוביץ: אממה, מי אנחנו אזובי הקיר ראשי הרשויות פה בצפון?

משה דוידוביץ: יש רת"א.

משה דוידוביץ: נמצאים שם באלף רגל ומתכננים לנו את הצפון, על הראש שלנו, לא סופרים אותנו בכלל.

משה דוידוביץ: אני אקדים עוד אמירה אחת ואני אעצור כאן, בכתב המינוי של הולנת"ע נאמר בסעיף 5- סעיף 5 לפרוטוקול הישיבה הארצית, נאמר כך: "לפי העניין, יוזמנו לדיונים או תבוצע התייעצות עם בעלי העניין כגון רשויות מקומיות".

משה דוידוביץ: בכל השלבים של קידום ההליך התכנוני, לא שיתפו אף אחד.

משה דוידוביץ: אף אחד מראשי הרשויות הנוגעים בדבר, ואני רואה בזה עוד דרך להתנהל בצורה כאילו אנחנו אזובי הקיר, ומישהו שם מתכנן לנו את הצפון, מתכנן לנו על הראש של הבתים שלנו, משהו שהוא במקרה הטוב- מחדל, במקרה הפחות טוב הוא פשע.

משה דוידוביץ: והנציגה של משרד להגנת הסביבה שנמצאת פה, הביעה את עמדתה, היא תכף תתייחס לזה, את התנגדותה למנחת הזה, אבל איך היא אמרה לי בדיון?

משה דוידוביץ: "אני רק אצבע אחת".

יעל רון בן משה: או-קיי, האם מאז הישיבה שהתקיימה פה בוועדה בנושא הזה בתשעה באוגוסט, האם היו התקדמויות כאלה או אחרות?

יעל רון בן משה: אתה מדווח על דיון בולנת"ע, האם מעבר לכך קרה משהו?

משה דוידוביץ: לפני שבועיים היה דיון בולנת"ע, הפעם הזמינו אותנו, אני חייב לומר שהסיכום, קראתי את הסיכום של הולנת"ע, הייתה שם שורה מאוד קצרצרה "ההחלטה לא להחליט כרגע", זה הסיכום של הדיון הזה.

יעל רון בן משה: כשעל מה בעצם צריך להחליט?

יעל רון בן משה: מה השאלה?

משה דוידוביץ: על כל נושא תמ"א 13/ 1 במנחתים שהציגו, לאור כל מיני ההסתייגויות, ההתנגדויות שהציגו לא רק אני כמייצג את ראשי הרשויות בצפון, אלא ראשי רשויות נוספים, עורכי-דין ונציגי סביבה, ועוד ועוד.

משה דוידוביץ: רונית מזר יו"ר הוועדה והצוות, החליטו כרגע בסעיף הזה של תמ"א 13/ 1 או כל נושא המנחתים, לקבל החלטה שכרגע לא מחליטים שום דבר, אלא בוחנים מחדש את הנושאים.

משה דוידוביץ: והיא גם אמרה שם, חלק מהנושאים נקדם חלק מהנושאים אנחנו כנראה נוריד אותם, אני מקווה מאוד שאחרי התצוגת תכלית שהצגנו לה אז הנושא ההזוי הזה שנקרא "מנחת אסיף" יירד מסדר היום.

יעל רון בן משה: או-קיי.

משה דוידוביץ: אבל לא היתה עוד התקדמות.

יעל רון בן משה: האם מאז הישיבה באוגוסט, ולאור הדברים שעלו בה, הישיבה פה בוועדה, יצרו איתכם איזשהו קשר ממשרד התחבורה, מרשות תעופה אזרחית, ממינהל התכנון?

יעל רון בן משה: פגישה איתך, פגישה עם הועדה המרחבית, פגישה עם תושבים, בכל זאת אנחנו מדברים פה על 15 ראשי ערים ומועצות שמבקשים שישתפו אותם בדבר הזה.

יעל רון בן משה: האם בשלושה-שלושה וחצי החודשים שחלפו האם היה איזשהו קשר איתכם?

משה דוידוביץ: בספרדית קוראים לזה "NADA".

יעל רון בן משה: או-קיי.

יעל רון בן משה: בסדר גמור, תודה רבה.

יעל רון בן משה: אני מעבירה את רשות הדיבור.

יעל רון בן משה: אני מבינה שכן, סליחה יש לנו נציג ממשרד התחבורה.

מרדכי שמואלי: כן שלום.

יעל רון בן משה: או-קיי אז בוא תציג את עצמך, מה תפקידך בבקשה?

יעל רון בן משה: שמך ותפקידך.

מרדכי שמואלי: כן, אני מוטי שמואלי, יו"ר אגף תשתיות תעופתיות ברשות התעופה האזרחית, שזה משרד התחבורה.

מרדכי שמואלי: אני מייצג את משרד התחבורה, עשינו הכנה עם המנכ"לית.

יעל רון בן משה: אתה לא מייצג את משרד התחבורה, אדוני, עם כל הכבוד, לא אתה קובע.

יעל רון בן משה: אתה יכול גם להגיד לי שאתה מייצג את משרד האוצר.

יעל רון בן משה: אתה עובד של רשות תעופה אזרחית, אז אתה לא משרד התחבורה, בוא בבקשה תסביר - - -

מרדכי שמואלי: גברתי, תשמעי, אני עובד במשרד התחבורה, יש לי תג של משרד התחבורה.

מרדכי שמואלי: אני לא מרשות שדות התעופה.

מרדכי שמואלי: מרשות התעופה האזרחית, אני הרגולטור.

יעל רון בן משה: מי הממונה עליך?

מרדכי שמואלי: יש לי מנהל רשות התעופה האזרחית ומעליו שרת התחבורה.

יעל רון בן משה: בסדר גמור.

יעל רון בן משה: אז זאת התשובה.

יעל רון בן משה: מנהל רשות התעופה האזרחית, כבודו במקומו מונח, אנחנו נשמח לשמוע את עמדתו, הוא איננו משרד התחבורה.

יעל רון בן משה: אדוני, עם כל הכבוד.

מרדכי שמואלי: אני מתנצל, אבל אני עובד של משרד התחבורה.

יעל רון בן משה: אתה לא צריך להתנצל, אבל מבחינת הוועדה, אתה אינך נציג משרד התחבורה.

יעל רון בן משה: אתה נציג רשות התעופה האזרחית.

יעל רון בן משה: בבקשה, בוא תגיד לנו איך אתם רואים את הדברים.

מרדכי שמואלי: או-קיי, אז בהמשך למה שהוצג בדיון הקודם, ובהמשך למה שהציג כאן ראש המועצה, אכן יש פה שני צירים מקבילים.

מרדכי שמואלי: האחד שתיאר אותו ראש המועצה, מקודם במינהל התכנון במסגרת עדכון 13 לתמ"א 1, או כמו שקראו לזה קודם תמ"א 15/ 2, שזה בעצם תפרושת המנחתים או אתרי התעופה, אל תתנפלו עליי על עניין האתרים זה לא כדי להטעות אף אחד, יש פה סיבה מקצועית, אבל בואו נקרא לזה בשם הנחות "המנחתים".

מרדכי שמואלי: תפרושת המנחתים או שדות התעופה הפנים ארציים בכל המדינה.

מרדכי שמואלי: וזה כדי באמת לעשות סדר סטטוטורי בכל התהליך הזה.

מרדכי שמואלי: זה עדכון לתמ"א קיימת, מאושרת משנת 2000 שעסקה באותו נושא, אבל נכשלה במאמץ לשמור על שטחים לטובת מנחתים ושדות תעופה פנים ארציים.

מרדכי שמואלי: ולכן מעדכנים אותה, תהליך ארוך מאוד שמוביל מינהל התכנון, אכן לפני כשבועיים היה דיון בולנת"ע כדיון מקדים לדיון במועצה הארצית לצורך העברה להשגות והתנגדויות של הרשויות והועדות המחוזיות.

מרדכי שמואלי: כלומר זה בדיוק השלב התכנוני.

מרדכי שמואלי: אני לא מייצג את מינהל התכנון גם לא את משרד התחבורה לטענתכם, אבל את מינהל התכנון בוודאי שלא.

מרדכי שמואלי: אבל אם אני מבין נכון את ההליך זה בדיוק השלב שבו מערבים את הועדות המחוזיות ואת ראשי הרשויות.

מרדכי שמואלי: אגב, היו כבר שלבים מקדימים שבהם ערבו את הוועדות המחוזיות וראש המועצה גם הופיע אני זוכר הייתי בדיון הזה, הופיע בוועדת העורכים של התמ"א הזאת, גם הוועדה המחוזית של הצפון, ושל חיפה הופיעה והיה דיאלוג מסוים, יכול להיות שהוא לא מספיק, אני לא שופט בעניין הזה.

מרדכי שמואלי: אז זה הליך אחד שמקדם באתר ששם באמת מכונה הסיב "שומרת", מקדמים שם אתר אופציונלי למנחת.

מרדכי שמואלי: במסגרת התכנית הזאת לא נוקבים בנקודת הציון המדויקת, אלא זה בסיס לתכנון מפורט ולכן השם הוא כזה.

מרדכי שמואלי: אז זה ערוץ אחד של קידום סטטוטוריקה וזה בעצם כמו שאני מבין את זה, זה ההליך הרשמי, החוקי, המסודר, לקדם סטטוטוריקה, לקבל הנחיות לתסקיר השפעה על הסביבה, לשמוע את התנגדויות הציבור, הרשויות, הוועדות וכו' ולסנכרן את זה עם תכנון אחר כולל.

מרדכי שמואלי: וזה מקודם כמו שאמרתי מינהל התכנון, ועדת עורכים, ולכן מינהל התכנון בעצמו מפעיל צוות מתכננים ואותו אדריכל שהוזכר הציג את הדברים בולנת"ע.

מרדכי שמואלי: זה ציר אחד.

מרדכי שמואלי: הציר השני שדובר עליו פה בישיבה הקודמת של הועדה הנכבדה הזאת, הוא ההפעלה של המנחת על-ידי חברת "הצנחניה", זה אכן יזם פרטי שפנה אלינו כרשות רגולטורית וביקש רישיון להפעלת מנחת.

מרדכי שמואלי: ובמסגרת ההליך הזה אנחנו פועלים במסגרת דיני הטיס, תחת חוק הטיס ותקנון המנחתים, נותנים או לא נותנים רישיון.

מרדכי שמואלי: והיה שלב שבו המבקש עמד בכל התנאים לפי דיני הטיס, כמעט קיבל רישיון, הוא לא עמד באיזשהו עניין טכני, בטיחותי, ולכן לא הספיק לקבל את הרישיון.

מרדכי שמואלי: אחר-כך הייתה התנגדות של השכנים וכו', ולכן התלנו לו את הרישיון, בפועל אף פעם מעולם אף מטוס לא המריא ולא נחת, או לא נחת ולא המריא במנחת הזה, אבל אם הוא יסדיר את כל ענייניו עם השכנים ובעלי הקרקע כו', אז הוא יכול לקבל רישיון.

מרדכי שמואלי: זה לא מוציא ולא מחליף את חובותיו של היזם לפעול במסגרת כל הדינים האחרים.

מרדכי שמואלי: אם צריך הסדרה סטטוטורית ורישיון עסק וכו', כמו בכל מקום.

מרדכי שמואלי: כל רשות רגולטורית מתעסקת עם הדינים שלה.

מרדכי שמואלי: אז אני רק מסכם את הדברים עד כה.

מרדכי שמואלי: יש באמת יזם פרטי שרוצה להפעיל שם פעילות של הצנחות חופשיות, הגיש בקשה במסגרת דיני הטיס, ואנחנו מטפלים בו במסגרת הדינים בדיוק לפי החוק ולפי התקנות.

מרדכי שמואלי: ובמקביל יש תהליך של אסדרה, ואכן קיים מנחת אחר, מנחת חקלאי, מנחת שומרת.

מרדכי שמואלי: לא באותו מקום אלא במקום אחר, פועלות בו רק חברה אחת אפילו לדעתי, חברת ריסוס חקלאי אחת.

מרדכי שמואלי: וכמו שפועלת חברת ריסוס חקלאית, בדרך-כלל בשעות הבוקר המוקדמות וכו'.

מרדכי שמואלי: אני מבין שזה לא נושא הדיון וזה לא מה שצריך.

מרדכי שמואלי: אז עד כאן אם יש שאלות אליי, אני אשמח לענות.

יעל רון בן משה: כן ודאי שיש שאלות.

יעל רון בן משה: כי בעצם הסקירה מאוד מעניינת אבל זה מה ששמענו בתחילת חודש אוגוסט אולי מלבד החידוד על הישיבה בולנת"ע.

יעל רון בן משה: בישיבה הקודמת בעצם ביקשנו לחדד את האבחנה בין אתר תעופה לשדה תעופה, פעם אחת אל מול הוועדה אבל בעיקר אל מול בעלי העניין המקומיים, הראשוניים, האם נוצר איתם איזשהו קשר, עם ראש המועצה שנוכח עכשיו, עם ראשי המועצות שנכחו בדיון הקודם?

יעל רון בן משה: האם יש איזושהי התקדמות באפיק הזה?

יעל רון בן משה: הגם שהוא איננו חובה מבחינתך, אבל בסופו של דבר יש פה אזרחים שמרגישים נפגעים.

יעל רון בן משה: אז זה הערוץ שמעניין את הוועדה, בסדר?

יעל רון בן משה: את הוועדה לפניות הציבור.

יעל רון בן משה: אז אם תוכל להרחיב בפעילות שלכם בנושא הזה מאז אוגוסט.

מרדכי שמואלי: אז כן, המושג ותודה על האפשרות לחדד.

מרדכי שמואלי: המושג הזה של אתר תעופה הוא ספציפי להליך התכנוני שמובא לידי מינהל התכנון.

מרדכי שמואלי: בדיני הטיס אין כזה הגדרה, יש הגדרה לשדה תעופה ויש הגדרה למנחת.

מרדכי שמואלי: במסגרת התהליך התכנוני הגענו למסקנה ביחד עם מינהל התכנון והיועצים, שזה יהיה מאוד בעייתי לקרוא לזה שדה תעופה או מנחת.

מרדכי שמואלי: כי שדה תעופה כפוף בכלל לדינים אחרים, ומנחת, יש פה בעיה בהגדרות התעופתיות.

מרדכי שמואלי: ולכן, הוחלט שם בהליך ההוא.

יעל רון בן משה: באיזה הליך?

מרדכי שמואלי: בהליך התכנוני של תמ"א 15/ 2 או עדכון 13 תמ"א 1, מה שהסברתי קודם.

מרדכי שמואלי: ולכן זה לא מושג מדיני הטיס, זה לא מושג של רת"א (רשות תעופה אזרחית), זה מושג שהוא במסגרת ההליך התכנוני, והוא אכן הוסבר לעומק במסמכי התוכנית.

מרדכי שמואלי: אני יודע שהם הועלו לאתר והופצו לפני הדיון, ואת זה הסבירו בצורה ממוקדת וארוכה המתכננים באותו דיון שהיה לפני שבועיים.

מרדכי שמואלי: מבחינתנו בסופו של דבר כי מי שרוצה להקים את אותה תשתית לתעופה, הוא יצטרך להחליט, או יצטרך לקבל רישיון, או כשדה תעופה או כמנחת, זה לא משנה.

מרדכי שמואלי: הרעיון לקרוא לזה "אתר תעופה" היה כדי להבדיל את זה מההגדרות של חוק הטיס שהן לא מתאימות בעניין הזה.

מרדכי שמואלי: הכוונה באמת למתקנים שהם לתעופה פנים ארצית, למטוסים שהם בדרך-כלל מטוסים קלים, קטנים יחסית, לא בואינג, ג'מבו וכאלה שטסים לחו"ל, אלא באמת לפעילות פנים ארצית, פעילות ריסוס, פעילות תעופה כללית, כל הפירוט שאני לא אפרט פה כי הוא פורט בדיונים של הולנת"ע.

מרדכי שמואלי: אז אין פה איזה משהו לצורך הסתרה, להפך, הכל מפורט במסמכים של התוכנית וגם מה עומד מאחורי הביטוי הזה, ויש שם גם פרוגרמה מאוד מסודרת של על כמה מטוסים מדובר, ועל איזה גודל מטוסים, ועל איזה אורך מסלול, ורוחב.

מרדכי שמואלי: כל המידע המפורט נמצא במסמכי התוכנית.

יעל רון בן משה: תודה אדוני על התשובה.

יעל רון בן משה: אני מברכת אם יש איזושהי התקדמות באמת בהגדרות או בהעלאת החומרים לאתר, אני כן מוצאת לציין כבר בשלב זה ולא בסיכום שדעתי לא נחה מהמענה הזה, זו אולי התחלה אבל בחלוף שלושה וחצי חודשים מהדיון הקודם, אני חושבת שהיה יותר מראוי, אולי אפילו מחייב במציאות לקיים פגישה עם ראשי המועצות, עם נציגי התושבים, להביא את הדברים בפניהם, אולי הם רוצים להגיד משהו גם אם זה אתר תעופה ולא שדה תעופה.

יעל רון בן משה: אנחנו בסופו של דבר עובדי ציבור, נבחרי ציבור.

יעל רון בן משה: ללא הציבור הזה, כבודו, בכל הרצינות, אין לך זכות קיום.

יעל רון בן משה: הרי לא כדאי לעשות שם, לא אתר תעופה, ולא מנחת ולא שום פעילות כלכלית אחרת אם אין אזרחים באזור.

מרדכי שמואלי: גברתי את כל-כך צודקת וזה בדיוק מה שנעשה.

יעל רון בן משה: אז למה זה לא בוצע?

מרדכי שמואלי: אבל זה בדיוק מה שנעשה.

יעל רון בן משה: לא.

יעל רון בן משה: לא, אדוני סליחה לשים באתר באיזה עמוד אחד מתוך 1,000, שאף אחד לא יודע מזה, אפילו הוועדה לא עודכנה, עם כל הכבוד, לשלוח, לזמן ראשי מועצות לדיון בולנת"ע, ולא לשלוח להם חומרים לפני, אני לא יודעת אם זה כבודו או מינהל תכנון.

מרדכי שמואלי: זה לא נכון, זה פשוט לא נכון.

מרדכי שמואלי: ושוב- - -

יעל רון בן משה: אתה אומר שמה שראש המועצה אומר לא נכון, אני לא שופטת, אני מביאה את הדברים כהווייתם.

יעל רון בן משה: אדוני יכול להתווכח ולהגיד לא נכון, ויכול עכשיו לתאם פגישה למחר עם ראש המועצה.

יעל רון בן משה: מה שלא נעשה שלושה וחצי חודשים.

יעל רון בן משה: תאמין לי שהדברים יבואו - - -

מרדכי שמואלי: תני לי להסביר לך, אבל זה בדיוק הייתה המטרה של הדיון שתואם לפני שבועיים, וזה לא תשובה שלי.

מרדכי שמואלי: ההליך התכנוני - - -

יעל רון בן משה: אומר ראש המועצה - לא נשלחו אלינו חומרים מבעוד מועד, לא יכולנו להגיע מוכנים לוועדה.

מרדכי שמואלי: זה צריך לשאול את מינהל התכנון.

מרדכי שמואלי: אני ראיתי, קיבלתי אותם מראש.

מרדכי שמואלי: שוב אני לא יודע.

יעל רון בן משה: או-קיי אז אני - - -

מרדכי שמואלי: זאת בדיוק הישיבה שהייתה לי לפני שבועיים, זו בדיוק הייתה מטרתה לשתף את הציבור, לשתף את ראשי הרשויות ואת - - -

יעל רון בן משה: אנחנו עוד מעט נעסוק במוסדות התכנון, אדוני אתה כמו שאמרנו רשות תעופה אזרחית, אפילו מחשיב את עצמך כנציג משרד התחבורה, אני חושבת שמן הראוי שגם משרד התחבורה יבין הוא לא אורח במהלך הזה.

יעל רון בן משה: אנחנו שומעים את זה גם בדיונים על כביש 6, וגם על הרכבת, וגם על אוטובוסים.

יעל רון בן משה: אתם הגוף הממשלתי שאחראי על זה.

יעל רון בן משה: אתם תהיו בקשר ישיר עם האזרחים.

יעל רון בן משה: הוועדה הזאת יש לה תפקיד נקודתי להגיד פה יש איזשהו כשל אבל מפה אנחנו נפתור אותו.

יעל רון בן משה: ולצערי, בחצי השנה שאני בתפקיד, ושוב אני לא חושבת שאתה הגורם להגיד לו את זה.

יעל רון בן משה: משרד התחבורה מככב בראש הניתוק.

יעל רון בן משה: פשוט מנותקים.

יעל רון בן משה: אני מאוד מציעה לכבודו, להרים טלפון לראש המועצה ולקבוע פגישה.

יעל רון בן משה: זה לא יפחית מכבודך, זה לא יפחית מכבוד המהלך, זה רק יקדם את הדברים.

יעל רון בן משה: ולא יקרה כלום גם אם ישבו בפגישה נציגי ציבור ואזרחים.

יעל רון בן משה: אנחנו בשנת 2021, אני מבקשת לפעול באופן הזה.

יעל רון בן משה: או-קיי, נציגי מינהל התכנון בבקשה.

שרון שרייבר: שלום, אז ככה לגבי עניין שיתוף הציבור.

יעל רון בן משה: שם ותפקיד בבקשה.

שרון שרייבר: תפקיד, רפרנטית.

יעל רון בן משה: שם?

שרון שרייבר: שרון שרייבר.

יעל רון בן משה: רפרנטית למה?

שרון שרייבר: בצוות תחבורה, תחת אילנה שפרן.

יעל רון בן משה: במינהל התכנון.

שרון שרייבר: במינהל התכנון.

שרון שרייבר: או-קיי אז לעניין שיתוף הציבור, אז נעשה שיתוף הציבור בזמן ועדת ההיגוי, שזאת בעצם הולנת"ע.

שרון שרייבר: ואליה זומנו כל ראשי הרשויות, כולל מהנדסים, כולל יו"ר של הועדות המקומיות, ואת החומרים הם קיבלו שבוע מראש.

שרון שרייבר: אז אני לא מבינה מאיפה מגיעה הטענה שהם לא קיבלו את החומרים.

שרון שרייבר: מה שהם לא קיבלו זה מצגת חזותית, נחמדה, שמסבירה בצורה יותר טובה, יותר נעימה לאנשים בעצם את החומרים שמוצגים בכל המסמכים הסטטוטורים שהועלו לאתר בזמן.

יעל רון בן משה: או-קיי, תודה על ההבהרה.

יעל רון בן משה: את השתתפת בישיבה?

שרון שרייבר: לגבי הולנת"ע...

שרון שרייבר: כן, אני השתתפתי בולנת"ע.

שרון שרייבר: לגבי הולנת"ע היא התקיימה כאמור ב-19 בנובמבר, לא סיימו את הדיון, החליטו להחליט על זה מאוחר יותר, וכבר נקבעה פגישת המשך לשבעה בדצמבר.

שרון שרייבר: בשבעה בדצמבר ידונו בה, יחליטו וזהו.

יעל רון בן משה: או-קיי.

יעל רון בן משה: האם בישיבה בנובמבר ניתנה רשות דיבור לראשי רשויות מקומיות?

שרון שרייבר: כמובן.

שרון שרייבר: הישיבה הזאת התקיימה אולי שלוש שעות, או שעתיים, אני כבר לא זוכרת את הזמן המדויק.

שרון שרייבר: היא התארכה והתארכה, זה היה ארבע שעות.

שרון שרייבר: בזמן הזה זה היה ראשי רשויות שדיברו.

יעל רון בן משה: הם קיבלו איזושהי התייחסות?

יעל רון בן משה: אני מניחה שחלק מההתייחסויות היו במקום, דברים שאפשר היה מיד להשיב אליהם.

יעל רון בן משה: האם הייתה לאחר מכן איזושהי עבודת עומק או שכמקובל, וסליחה שאני כבר אומרת את דעתי, עושים "וי" וממשיכים הלאה.

שרון שרייבר: לא זה לא כמקובל, אני יכולה להגיד לך, לא.

שרון שרייבר: כמובן שנעשית עבודת עומק, אנחנו בוחנים את כל, גם קיבלנו מכתבים יום לפני הולנת"ע.

יעל רון בן משה: אז האם יש לך איזושהי בשורה?

יעל רון בן משה: איזשהו שינוי?

שרון שרייבר: כרגע אין לי, זה יתקבל בהחלטה אחרי הוועדה, אחרי הדיון הפנימי שיתקיים, תתקבל החלטה ויפרסמו אותה.

שרון שרייבר: אנחנו ממש נמצאים בזמן הביניים, כאילו בין שתי הוועדות.

יעל רון בן משה: או-קיי, וההערות של ראשי הרשויות והאזרחים כמובן יובאו גם אל תוך הדיון הפנימי, ואת או מישהו אחר ייצג את עמדתם נאמנה.

שרון שרייבר: נכון.

שרון שרייבר: אנחנו קוראים כל יום, זו העבודה שלנו.

שרון שרייבר: אנחנו קוראים את המכתבים, בודקים אותם.

שרון שרייבר: וכמובן ההחלטה תתייחס אליהם.

יעל רון בן משה: או-קיי, את רוצה להוסיף עוד משהו?

שרון שרייבר: לא.

שרון שרייבר: תודה.

יעל רון בן משה: או-קיי, אז משה דוידוביץ' מבקש להגיב לדברים, אם יש איתנו ראשי מועצות נוספים שרוצים, אז אפשר גם כמובן.

משה דוידוביץ: קודם כל יש ראש רשות אחד שמנסה לעלות, לא כל-כך מצליח.

משה דוידוביץ: ראש מועצת כפר יאסיף - שאדי, הוא איתי על הקו, אבל אני אשמח אם הוא יוכל להתחבר גם איתנו למצגת.

משה דוידוביץ: הנה הוא עולה עכשיו, יופי נהדר.

משה דוידוביץ: אני חייב לומר כמה דברים בהתייחס לדבריו של מר שמואלי היקר.

משה דוידוביץ: מר שמואלי, אתה נושא בתפקיד בכיר, וראוי שכשאתה נותן נתונים, תדייק.

משה דוידוביץ: בטח כשאתה מופיע בפני ועדה ציבורית.

משה דוידוביץ: אני לא השתתפתי בשום דיון של ועדה מחוזית כמוזמן כראש רשות, או כמתנגד או כמייצג, אני חבר ועדה מחוזית ומתוקף תפקידי אני משתתף בכל ישיבות של ועדה מחוזית, ולכן השתתפתי בדיון הזה.

משה דוידוביץ: כלומר לא הוזמנתי, לא אני ולא עמיתי ראשי הרשויות לשום דיון, לא בוועדה המחוזית ולא בשום דיון למעט אותו דיון מדובר.

משה דוידוביץ: זה א'.

משה דוידוביץ: ב' אנחנו מבקשים, אני כתבתי גם למינהל התכנון, גם לרת"א, גם לכל הגורמים, מספר מכתבים שבהם ביקשתי לראות בשם ראשי הרשויות את סקר החלופות שנעשה על-ידי מינהל התכנון.

משה דוידוביץ: היום אנחנו ב-23 בנובמבר, ולא רק שלא קיבלנו את סקר החלופות עד רגע זה, אף אחד מאיתנו.

משה דוידוביץ: גם תשובה לא קיבלנו מאף אחד מכם, גם מכתב "מכתבכם התקבל", או "הפניה שלכם התקבלה".

משה דוידוביץ: אז אם לכך אתה מתכוון שמשתפים אותנו, ולכך אתה מתכוון שאנחנו יודעים מה קורה, אז באמת זה זילות.

משה דוידוביץ: ודבר אחרון בהקשר לדברים שאמרת, נער הייתי וגם בגרתי ואני לא זוכר, אולי אתם נציגי רת"א תגידו לי, איפה אתם מכירים במדינת ישראל מדן ועד אילת, מנחת שדה תעופה שיזם פרטי מקדם?

משה דוידוביץ: איפה אתם מכירים?

משה דוידוביץ: יזם פרטי! תכף נדבר על הים, כן, כן, בסדר.

משה דוידוביץ: שעד היום אין לו רישיון.

משה דוידוביץ: מבחינת, נכון מדברים על המנחת בחוף הבונים שעד היום אין לו אסדרה סטטוטורית, עד היום.

משה דוידוביץ: אבל זה לא האישיו.

משה דוידוביץ: מנחת שיזם פרטי מקדם, הוא מביא את החלופות על אדמה לא של המדינה, על אדמה של אנשים פרטיים בטאבו, בטאבו, וכשאתה אומר מוטי שהתלו לו את הרישיון בגלל שהוא לא עמד בתנאים מסוימים שלכם, גם פה אתה חוטא.

משה דוידוביץ: לא התליתם לו שום דבר, אתם התליתם לו את הרישיון כי אחד מבעלי הקרקע כתב לכם מכתב התנגדות שהוא מתנגד אחרי שהוא נתן לו חוזה חכירה, חוזה שכירות, כתב לכם מכתב שהוא מתנגד למנחת הזה, ומכיוון שהוא התנגד אתם נאלצתם להתלות לו את הרישיון, לא משום סיבה אחרת, אז אני מבקש שכשאתם נותנים נתונים אל תטעו את הוועדה.

יעל רון בן משה: ראש המועצה, אני מודה לך על ההתייחסות אני כן אבל רוצה שננסה להתקדם גם בדיון וגם בפתרון של הסוגיה הזו.

יעל רון בן משה: בבקשה ראש המועצה המקומית כפר יאסיף.

יעל רון בן משה: שלום אדוני.

שאדי שווירי: בוקר טוב, בוקר טוב לכולם.

יעל רון בן משה: בוקר טוב.

שאדי שווירי: אני עכשיו אחרי שעה של ניסיונות להיכנס לזום, הצלחתי.

יעל רון בן משה: ברוך הבא.

שאדי שווירי: אנחנו מדברים על המנחת שקוראים לו אסיף ואני רציתי להגיד לוועדה שהמועצה האזורית מטה-אשר, המועצה המקומית אבו-סנאן, המועצה המקומית כפר יאסיף, מתנגדים למיזם הזה בגלל הרעש, בגלל הזיהום ובמיוחד כפר יאסיף ואבו סנאן שזה יהיה המסלול של המטוסים, המסלול של כל הטיסות שיהיו.

שאדי שווירי: זה יהווה מטרד גדול מאוד לתושבים שבין כה וכה סובלים מכל מיני מטרדים בחיים שלהם, לא חסר לנו עכשיו מנחת מטוסים שיהפוך לשדה תעופה, ושיהפוך להיות מטרד מאוד גדול לאנשים ולתושבים שלנו.

יעל רון בן משה: תודה רבה לך ראש המועצה.

יעל רון בן משה: נציגת משרד הגנת הסביבה רוצה להתייחס, בבקשה.

יעל רון בן משה: אני כן אשמח להתייחס אבל באמת ממוקדת אנחנו בדיון מעקב מאז הדיון של התשעה באוגוסט, בסדר אין צורך לספר מה היה אלא מה עמדתכם עכשיו.

יעל רון בן משה: היה דיון בולנת"ע, עומד להיות דיון - - -

נעמה מגורי: היה דיון בולנת"ע אני יכולה די לחזור על מה שאמרנו בולנת"ע.

יעל רון בן משה: את יכולה לחזור על מה אמרת בולנת"ע, אבל בעיקר אני הייתי שמחה לשמוע מה הצעדים שהמשרד להגנת הסביבה הולך לעשות בהמשך לאור העמדה שתציגי.

נעמה מגורי: ככה, אני רוצה לומר שאנחנו, אתייחס קודם כל למיקום של השדה הזה, באמת קודם כל הוא במיקום רגיש, על מסדרון אקולוגי, בקרבה של מאגרי מים ושל מטמנה.

נעמה מגורי: זה כשלעצמו דבר שעומד בקונפליקט עם שדות תעופה מכיוון שאתרים שהם מושכי ציפורים ואנחנו מכירים שיש בעיה עם זה, אז גם עם יציבו או יציעו אמצעים למניעת המטרד, זה לטובת המטוסים ולא לטובת הציפורים.

נעמה מגורי: אז אנחנו בעניין הזה האקולוגי, אנחנו חושבים שזה מקום מאוד רגיש.

נעמה מגורי: בנוסף אני רוצה לומר שהמנחת הזה הוא מנחת חדש, כלומר הוא לא מופיע בתמ"א 15 המאושרת שקיימת היום ועל-פיה יש שם רשימה של מנחתים או שדות מוצעים.

נעמה מגורי: ובנוסף הוא היחיד מבין רשימת האתרים שנדונו בוועדת העורכים שהוא על שטח פתוח חדש ולא מוסלל, כלומר רוב השדות הם שדות קיימים, יש שם כבר מסלול, כבר סלול, כלומר ברובם מסלול סלול.

נעמה מגורי: פה מדובר על שטח פתוח, אז בהתאם לזה קודם כל מבחינת המיקום, הפגיעה בשטח היא תהיה מבחינתנו, איך לומר, די בעייתית.

נעמה מגורי: דבר נוסף אני רוצה בהקשר הזה לציין שבטבלה שהם מציעים בנוסף אמור להיות מסלול, ומוצעים 50 דונם עבור מבנים.

נעמה מגורי: כלומר בשטח הזה זה לא שיהיה רק מסלול שם, גם אמורים להיות מבנים, אז זה גם אני חושבת שבפרוטוקול הוועדה המחוזית, הוצע שיהיה רק מנחת והמבנים, אם יהיו, יהיו בעורף לא בשטח הפתוח.

נעמה מגורי: אני רק מציינת את זה.

נעמה מגורי: בנוסף אני רוצה לומר, התייחסתי גם בדיון לנושא יותר כללי שהוא משליך על השדה הזה, דו"ח מספר 4 שהוצג לנו בוועדת העורכים, מציג את הקיבולת הנדרשת לכל השדות, כלומר בעצם איך נגזרים מספר השדות שנדרשים מקיבולת מסוימת שהוצגה לנו, מספר מסוים של טיסות שנדרשות שנתי עד 2024 לכל שנה, כלומר כמה ידרשו בשנת 2024 ולפי זה בעצם הם מחלקים את השדות בארץ לפי המספרים וכמובן לאזור מרכז יותר, לא משנה יש איזושהי תנועתיות על-פי זה.

נעמה מגורי: עכשיו אני כבר טענתי בהתייחסות שלי מ-20 בדצמבר 2020, בוועדת העורכים שלדעתי מספר תנועות שגדול פי 7 ב-2040 מהתנועות שקיימות כיום, נראה לי מוגזם.

נעמה מגורי: עכשיו שוב, אני אומרת מה שדעתי, זו תחושת בטן, אין לי דרך לבדוק את זה.

נעמה מגורי: זה איזשהו מסמך שהוצג על-ידי היועץ בדיון ופשוט נראה לי שפי 7 תנועות מהקיים היום זה קצת מוגזם.

נעמה מגורי: אז אני אומרת לאור הנושא הזה של הקיבולת הזאת, ולאור הרגישות של השטח, אני חושבת שניתן לקדם את התמ"א גם בלי השדה הזה.

נעמה מגורי: כלומר לא תהיה פגיעה ברמה עתידית הקיבולות במיוחד שלשדה הזה מוצעת קיבולת שהיא יחסית נמוכה של 22,500 לפי התמ"א.

יעל רון בן משה: וזה עמדה שהבעת בולנת"ע?

יעל רון בן משה: האם קיבלת איזושהי תשובה על זה?

נעמה מגורי: ממש בסוף הדיון אז לא היה.

יעל רון בן משה: הסוף הוא שווה ערך להתחלה.

נעמה מגורי: לא כשזה דיון של ארבע שעות.

יעל רון בן משה: האם קיבלת מענה על האמירה הזו?

נעמה מגורי: אז רציתי רק להסביר לגבי הוועדות.

נעמה מגורי: ברגע שיש דיון חיצוני, דיון פומבי, ולא היה דיון פנימי, בעצם זה שלב שלא מתקדמים בו.

נעמה מגורי: זה שלב שממתינים לדיון הפנימי, אחרי שיש את הדיון הפנימי ושם נקבעות ההחלטות, אי אפשר באמצע.

יעל רון בן משה: תודה על ההבהרה, ובכל זאת, הנציגה הרשמית של המשרד להגנת הסביבה אומרת - חבר'ה זה מקרה חריג.

נעמה מגורי: כן.

נעמה מגורי: אנחנו אומרים את עמדתנו, ובדיון הפנימי אנחנו נקווה גם לשכנע ושחברי הוועדה יצביעו.

נעמה מגורי: זו לא היתה הנקודה היחידה שדיברנו עליה.

נעמה מגורי: כל הנושאים שהעלנו.

נעמה מגורי: הדיון הבא עכשיו שמעתי בשביעי לדצמבר, לא ידעתי.

יעל רון בן משה: מי אחראי לזמן את זה?

נעמה מגורי: לא, זה בסדר, זה יקרה.

נעמה מגורי: מינהל התכנון בדרך כלל.

יעל רון בן משה: או-קיי, אז נציגת מינהל התכנון.

נעמה מגורי: הם שולחים את הזימון שבוע לפני, אז אנחנו עוד לא שבוע לפני.

יעל רון בן משה: אנחנו עוד לא שבוע לפני, אבל אולי כדאי כן אם יש תאריך, ואת תשתתפי שם מטעם המשרד להגנת הסביבה וזו העמדה שתביעי.

נעמה מגורי: זו עמדה שהבעתי כבר.

יעל רון בן משה: או-קיי.

נעמה מגורי: בכל מקרה אמרתי, אני גם חושבת שגם אם יוחלט, טוב לא יודעת אם תכנסו כאן לעניין של תסקירים, אבל אני אומרת שגם אם יוחלט בסוף שכן יהיה, אני חושבת שבאזור הזה צריך להרחיב את התסקיר הרבה מעבר לקו הכחול שהוצע, כי דובר מקודם על מיקום, כן נוצל מיקום, יש קו כחול מיקום שממנו אני חושבת יש איזה SAVE בהוראות שמדבר על כמה רחוק ממנו התסקיר צריך לבחון, אבל הוא לא בוחן חלופות.

נעמה מגורי: הוא בוחן את המיקום הזה מה ההשפעה הסביבתית של המיקום הזה.

נעמה מגורי: אחד הדברים שהעלנו גם בדיון הזה, הנושא של בדית חלופות, שלא היה תסקיר שבוחן חלופות.

נעמה מגורי: אבל היה דו"ח, אני חייבת לומר, לא ברמה של תסקיר, אבל היה דו"ח שהוצג בוועדת העורכים, בסדר.

נעמה מגורי: אבל אם בכל זאת יוחלט אני חושבת שהתסקיר צריך לבחון מיקום יותר רחב.

יעל רון בן משה: או-קיי.

יעל רון בן משה: בסדר גמור, תודה רבה.

יעל רון בן משה: ממשרד החקלאות יש מישהו איתנו בזום?

עמיר אנטלר: עמיר אנטלר, מנהל מחוז גליל גולן.

יעל רון בן משה: בבקשה, מנהל המחוז.

יעל רון בן משה: עמדת משרד החקלאות.

עמיר אנטלר: כן.

עמיר אנטלר: אז משרד החקלאות הביע את התנגדותו כבר בפעם הקודמת, ואנחנו דבקים בעמדה.

עמיר אנטלר: זו פגיעה בקרקע עידית שבאזור שם מגדלים, יש שם כרמי זיתים, מטעי אבוקדו, פרדסים, גידול ירקות, אנחנו לא רואים סיבה לפגוע בקרקע החקלאית שהיא קרקע ראויה לעיבוד.

עמיר אנטלר: ולא הציגו חלופות כמובן בעניין הזה וזה מאוד חשוב.

עמיר אנטלר: אנחנו לא חושבים ששם צריך לקום מנחת, מה עוד שזה מנחת פרטי שאני לא יודע עד כמה הוא משרת את הציבור שגר באזור הזה.

יעל רון בן משה: בסדר גמור.

יעל רון בן משה: האם יש דוברים נוספים שמעוניינים להתבטא בזום?

יעל רון בן משה: אז מהוועדה מוסרים לי שבעצם אין יותר דוברים שמעוניינים.

יעל רון בן משה: אם בכל זאת יש מישהו, אז תעלו מול הוועדה.

יעל רון בן משה: ניתן לזה עוד 10 שניות, אם אין דוברים אז אני מסכמת.

יעל רון בן משה: טוב אז תודה לכל מי שהשתתף, גם בזום.

יעל רון בן משה: תודה מיוחדת לנציגת המשרד להגנת הסביבה שהגיעה באופן פיזי.

יעל רון בן משה: הנושא הוא יותר משמעותי ממה שאולי נדמה כשמקבלים זימון וכתוב "מנחת אסיף", הוא פעמיים מטריד אותי.

יעל רון בן משה: פעם אחת מתקיים דיון בכנסת שהשתתפו בו בדיון הראשון מספר חברי כנסת, השתתפו בו מספר ראשי רשויות מקומיות, ונראה שמשרדי הממשלה ממשיכים, הרכבת יצאה מהתחנה, אף לא אחד ממשרדי הממשלה יצר קשר באופן ישיר עם ראשי הערים והמועצות, אני חושבת שזה משהו שאנחנו חייבים לשנות אותו, לא יכול להיות שנבחר ציבור במדינת ישראל, שמייצג למעלה מ- 30,000 אזרחים כמו ראש המועצה האזורית משה דוידוביץ', פונה בבקשה לסיוע לכנסת, מתקיים דיון, נמצאים בו נציגים של הממשלה ולאחר מכן אף אחד לא יוצר אתו קשר כדי לבחון איך יחד אפשר לפתור את הדברים, בלי בכלל להביע את עמדתי, אם זה נכון שיהיה מנחת או לא נכון שיהיה מנחת.

יעל רון בן משה: אני מתייחסת להליך עצמו.

יעל רון בן משה: שלושה וחצי חודשים, אף אחד מבעלי התפקידים הבכירים פה לא מצא את המקום לעשות את זה, לא מול משה דוידוביץ', לא מול ראש המועצה מכפר יאסיף, מאבו סנאן שהשתתף בפעם שעברה.

יעל רון בן משה: ואני שומעת שיש בעצם 15 ראשי ערים ומועצות סביב הדבר הזה, אני חושבת שזה דבר שאנחנו צריכים לטפל בו והוא לא גאווה עבור הרשות המבצעת.

יעל רון בן משה: מראשי המועצות אני מבקשת כן לקבל את הסיכום של הדיון שהתקיים אתמול, מה שציינתם ש-15 ראשי ערים ומועצות מביעים פעם נוספת את התנגדותם.

יעל רון בן משה: אני אשמח שהפרוטוקול הזה יופץ גם לשרת הפנים, לשרת התחבורה, לשר נגב גליל, לשרת הגנת הסביבה, לשר החקלאות, לכל שר שאתם חושבים שהוא רלוונטי לנושא הזה.

יעל רון בן משה: אז את ההערה לגבי איך נכון וראוי לפעול מול נבחרי ציבור, וגם אזרחים, אני חושבת שהיא החשובה ביותר ואני מאוד ממליצה למשתתפים בדיון הזה, בעלי התפקידים, לסיים את הדיון ולמצוא את החמש דקות זמן להרים טלפון ולראות איך אפשר להתקדם.

יעל רון בן משה: מנסיוני הדל זה פותר חמישים אחוז, אם לא יותר מהנושא או הבעיה ואפשר אולי, אולי, אני שמה את זה בכוכבית מאוד בזהירות, להתקדם גם בנושאים התכנוניים.

יעל רון בן משה: לעניין התכנון עצמו, כולכם הרבה יותר מנוסים ממני בהליכי תכנון.

יעל רון בן משה: אני הצעירה בשנים השתתפתי במעט הליכי תכנון, ובכל זאת הייתי מנכ"לית ברשות מקומית.

יעל רון בן משה: לא זכור לי אף הליך תכנוני ש-15 ראשי ערים ומועצות, עומדים באותו צד עם המשרד להגנת הסביבה, באותו צד עם משרד החקלאות ומבקשים שישמעו אותם.

יעל רון בן משה: ומנהל תכנון ממשיך ואומר זה הנוהל, ככה אנחנו עובדים, ושולחים שבוע לפני, ונתנו להם לדבר, ועשינו הליך פנימי.

יעל רון בן משה: אנחנו נגרר פה בהליך הזה, אני מניפה דגל שהוא אולי חורג מתפקידי בדיון הזה, להליכים מול גופים ירוקים ושל איכות סביבה, ובג"צים, וטוב לא יצא מזה.

יעל רון בן משה: אומרים פה נציגים של 15 ראשי ערים ומועצות, אני מניחה שזה עובר את ה-200,000 תושבים, יחד עם משרד החקלאות, יחד עם המשרד להגנת הסביבה, בואו נחשוב על זה פעם נוספת לא בהליך הרגיל.

יעל רון בן משה: נכון יש הליכים חלקם מאוד טובים שמוביל מינהל תכנון, יכול להיות פה משהו אחר.

יעל רון בן משה: אם כולם נמצאים באותו צד, ומינהל התכנון נמצא בגדה השניה, אני מציעה רגע לחשוב על הדבר הזה.

יעל רון בן משה: וכל זה לשם מה?

יעל רון בן משה: מאוגוסט לא קיבלתי הסבר מניח את הדעת לשם מה?

יעל רון בן משה: באותו אזור בגליל המערבי שנים היה דיון על מתקן התפלה מ- DAY ONE קיבלנו הסבר לשם מה.

יעל רון בן משה: מי האזרחים שייהנו מהמים האלה, מה מדינת ישראל תרוויח מזה, מה זה עושה למשק המים של המדינה, ברמה הכלכלית מה זה עושה, אפילו ברמה הביטחונית בתלות שלנו במדינות אחרות שאולי אנחנו חלילה נצטרך עוד להיות תלויים בהם במים.

יעל רון בן משה: פה במקרה הזה, לשם מה?

יעל רון בן משה: ואני בעד פיתוח כלכלי, אני מאוד מקווה שאנחנו נפגש לא בעוד הרבה זמן, לא בוועדה הזו, בוועדות אחרות באישור החלטת ממשלה להקמת שדות תעופה בצפון, אולי במחניים, אולי בחיפה, אתם תשקלו את שיקוליכם, חברי הכנסת ישקלו את שיקוליהם ואנחנו נביא את זה כהחלטת ממשלה ולאחר מכן לאישור הכנסת.

יעל רון בן משה: לא בזה הדברים אמורים.

יעל רון בן משה: מי ייהנה מהדבר הזה?

יעל רון בן משה: לשם מה?

יעל רון בן משה: וזה תמרור אזהרה עבור כולנו, גם אני כנבחרת ציבור, וגם אתם בעלי המקצוע.

יעל רון בן משה: אם אף אחד לא יודע להסביר לשם מה מקדמים מנחת במקום כל-כך רגיש, מלבד יזמות עסקית נקודתית, ואני בעד יזמויות עסקיות, כששוקלים גם את המחירים ואת הפגיעה בציבור רחב מאוד של, שוב הערכה גסה שלי מעל 200,000 אזרחים.

יעל רון בן משה: אז אני לא יודעת אם אנחנו נקיים עוד דיון פה בוועדה הזו.

יעל רון בן משה: אני חושבת שיש פה משהו הרבה יותר גדול.

יעל רון בן משה: אני אבקש כן לקיים על זה דיון באחת מוועדות הכנסת האחרות, יכול להיות שזה יהיה בוועדת הכלכלה, יכול להיות אפילו שזה יהיה ועדת בריאות.

יעל רון בן משה: אני חוששת שמתגלגל פה משהו שאנחנו לא מבינים עד הסוף מה הוא.

אתי שבתאי: נקיים ישיבה משותפת.

יעל רון בן משה: ישיבה משותפת נקיים, או-קיי רעיון מצוין.

יעל רון בן משה: אנחנו נרד לעומק השאלה, לשם מה צריך אתר תעופה במקום הזה, ואולי בכלל מה הנוהל להקמת אתר תעופה.

יעל רון בן משה: כי מחר כל אחד מכם יגלה שליד הבית שלו יש אתר תעופה, נותנים רישיון אזרחי למישהו שרוצה לעשות יזמות עסקית.

יעל רון בן משה: ומחר הוא ירצה לעשות את היזמות העסקית הזאת בגבול הגינה הציבורית של השכונה שאתם גרים בה.

יעל רון בן משה: אני חושבת שזה חמור ושצריך עכשיו לבחון את זה לעומק.

יעל רון בן משה: ואם יש בדצמבר דיון, אני מבקשת מהנציגים שפה, להביא גם את הוועדה לפניות הציבור ושאנחנו נקיים על זה דיוני המשך בכנסת.

יעל רון בן משה: ועד שאנחנו לא נקבל תשובה לשם מה?

יעל רון בן משה: והעלות מול תועלת, אנחנו נשתף פעולה עם כל מי שירצה לשאול שאלות קשות ונדרוש לקבל תשובות.

יעל רון בן משה: תודה לכולם, אני מעריכה את זמנכם ואת הפעולות שלכם.

יעל רון בן משה: הישיבה נעולה.